[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.7.2006

SEC(2006) 922

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Περίληψη της αξιολόγησης των επιπτώσεων

Ανακοίνωσης της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με την ενδιάμεση ανασκόπηση του προγράμματος προώθησης των θαλάσσιων μεταφορών μικρών αποστάσεων (COM(2003) 155 τελικό) {COM(2006) 380 τελικό}{SEC(2006) 923}

Περίληψη της αξιολόγησης των επιπτώσεων

Η παρούσα έκθεση δεσμεύει μόνο τις υπηρεσίες της Επιτροπής που συμμετείχαν στην κατάρτισή της και δεν προδικάζει την τελική μορφή οποιασδήποτε απόφασης που θα ληφθεί από την Επιτροπή.

1. Το πρόβλημα

Η ταχεία αύξηση των οδικών βαρέων μεταφορών και η σχετική συμφόρηση, τα ατυχήματα και η ρύπανση που προκαλούνται αποτελούν τα κύρια οικονομικά, κοινωνικά και περιβαλλοντικά προβλήματα που αναμένεται να αντιμετωπισθούν με την πολιτική για την προώθηση των θαλάσσιων μεταφορών μικρών αποστάσεων. Επιπλέον, στο επίκεντρο βρίσκεται η αποτελεσματικότητα και η αειφορία αυτού του τρόπου μεταφοράς. Η Ευρώπη χρειάζεται επαρκές σύστημα εμπορευματικών μεταφορών που να συνδυάζει τα πλεονεκτήματα όλων των τρόπων μεταφοράς, με στόχο τη διατήρηση και την αύξηση της ευρωπαϊκής ανταγωνιστικότητας και ευημερίας σύμφωνα με το πρόγραμμα δράσης της Λισαβόνας και την ενδιάμεση αναθεώρηση της Λευκής Βίβλου σχετικά με την ευρωπαϊκή πολιτική μεταφορών.

Οι θαλάσσιες μεταφορές μικρών αποστάσεων αναπτύσσονται ταχέως, αλλά θα μπορούσαν να αναπτυχθούν ακόμη ταχύτερα κάτω από βέλτιστες συνθήκες. Ωστόσο, ορισμένοι παράγοντες επιβραδύνουν την ανάπτυξή τους:

- Δεν έχουν ακόμη επιτύχει την πλήρη ενσωμάτωσή τους στην πολυτροπική αλυσίδα εφοδιασμού «από πόρτα σε πόρτα».

- Πολύπλοκες διοικητικές διαδικασίες.

- Απαιτούν μεγαλύτερη επάρκεια λιμένων και καλή προσβασιμότητα προς την ενδοχώρα.

2. Επηρεαζόμενα μέρη

Όλοι επηρεάζονται από τα προβλήματα αυτά. Ο οδικές μεταφορές προκαλούν κυκλοφοριακή συμφόρηση, ατυχήματα, θόρυβο και ρύπανση του περιβάλλοντος που επηρεάζουν τους πολίτες και τη βιομηχανία. Η δημιουργία χερσαίων υποδομών απαιτεί προσεκτικό σχεδιασμό χρήσεων γης. Ο κλάδος θαλάσσιων μεταφορών μικρών αποστάσεων αποτελεί σημαντική πηγή απασχόλησης. Οι ανησυχίες αυτές είναι επίσης εμφανείς σε πολιτικό επίπεδο.

Σε γενικές γραμμές, η Ευρώπη επηρεάζεται από το γεγονός ότι το σύστημα μεταφορών της δεν αξιοποιείται κατά ισορροπημένο τρόπο, αλλά στηρίζεται στις οδικές μεταφορές, ακόμη και για μακρύτερες αποστάσεις. Η ευρωπαϊκή ανταγωνιστικότητα και ευημερία είναι δυνατόν να υποβαθμιστούν όταν το σύστημα μεταφορών δεν χρησιμοποιείται κατά βέλτιστο τρόπο. Οι οδικές μεταφορές θα είναι πάντοτε απαραίτητες, δεδομένου ότι οι θαλάσσιες μεταφορές δεν είναι δυνατόν να φθάσουν μέχρι την πόρτα όλων μας. Ωστόσο, η καλύτερη συμπληρωματικότητα των τρόπων μεταφοράς στο πλαίσιο της πολυτροπικότητας[1] θα επιφέρει καλύτερα αποτελέσματα.

3. Προβλεπόμενη εξέλιξη του προβλήματοσ

Στην περίπτωση που τα πράγματα θα παραμείνουν ως έχουν, δηλαδή χωρίς τη λήψη περαιτέρω μέτρων, οι θαλάσσιες μεταφορές μικρών αποστάσεων θα χάσουν την τρέχουσα δυναμική τους, η ανάπτυξή τους θα αρχίσει να εμφανίζει στασιμότητα και δεν θα είναι σε θέση να ανταποκριθούν πλήρως στις προκλήσεις της ενδιάμεσης αναθεώρησης της Λευκής Βίβλου σχετικά με την ευρωπαϊκή πολιτική μεταφορών και το πρόγραμμα δράσης της Λισαβόνας.

4. Επικουρικότητα και αναλογικότητα

Η πολιτική για την προώθηση των θαλάσσιων μεταφορών μικρών αποστάσεων στηρίζεται το άρθρο 80 παράγραφος 2 της Συνθήκης. Οι εθνικές πολιτικές ίσως να μην μπορούν πάντοτε να παρέχουν τις διαλειτουργικές λύσεις μεταφορών που χρειάζεται η Ευρώπη προκειμένου να συνεργαστεί κατά το βέλτιστο τρόπο σε μία περιοχή χωρίς σύνορα. Ουσιαστικά αποτελέσματα μπορούν να επιτευχθούν μόνον από την Ευρωπαϊκή Επιτροπή με τη συνεργασία των κρατών μελών και του κλάδου, με στόχο συνεκτικό πλαίσιο που θα καλύπτει ολόκληρη την Ευρώπη.

Μεμονωμένα νομοθετικά μέτρα που πιθανόν να προκύψουν από την πολιτική θαλάσσιων μεταφορών μικρών αποστάσεων πρέπει να εξεταστούν το καθένα ξεχωριστά από την άποψη της επικουρικότητας. Εντούτοις, η μοναδική νέα νομοθετική δράση που αναφέρεται στην ενδιάμεση αναθεώρηση του προγράμματος προώθησης του 2003 και στην παρούσα αξιολόγηση επιπτώσεων είναι η ευθυγράμμιση των παραρτημάτων της οδηγίας 2002/6/ΕΚ (ΙΜΟ FAL)[2] με τα μέτρα του ΙΜΟ που θεσπίστηκαν το 2005, όταν τα μέτρα αυτά τέθηκαν σε ισχύ. Το έργο αυτό θα πραγματοποιηθεί στο πλαίσιο διαδικασίας επιτροπολογίας που προβλέπεται από το άρθρο 5 της οδηγίας. Όλα τα άλλα μέτρα που αναφέρονται, είναι είτε ήπια μέτρα είτε μέτρα για τη στήριξη συνεχιζόμενων νομοθετικών πρωτοβουλιών (όπως είναι η πρόταση για τις διατροπικές μονάδες μεταφοράς[3]). Οι αρχές της επικουρικότητας και των θεμελιωδών δικαιωμάτων τηρούνται πλήρως.

5. Διαβουλεύσεις των παραγόντων του κλάδου

Οι διαβουλεύσεις με τα κράτη μέλη (κομβικά σημεία θαλάσσιων μεταφορών μικρών αποστάσεων[4]), τον κλάδο (Φόρουμ Ναυτιλιακών Κλάδων - MIF) και τα Κέντρα Προώθησης των Θαλάσσιων Μεταφορών Μικρών Αποστάσεων[5] άρχισαν τον Οκτώβριο του 2005. Ζητήθηκε η υποβολή γραπτών σχολίων μέχρι τον Ιανουάριο του 2006. Η Επιτροπή διοργάνωσε μία ακόμη συνεδρίαση με τα ενδιαφερόμενα μέρη, τον Μάιο του 2006.

Τα ληφθέντα σχόλια επιβεβαίωσαν ότι οι θαλάσσιες μεταφορές μικρών αποστάσεων πρέπει να ενθαρρυνθούν και να προαχθούν. Ήταν σε γενικές γραμμές θετικά και ενίσχυσαν τα οφέλη του αρχικού προγράμματος για την προώθηση των θαλάσσιων μεταφορών μικρών αποστάσεων. Η πρόοδος που σημειώθηκε από την παρουσίαση του προγράμματος προώθησης το 2003 είναι θετική. Οι δράσεις του προγράμματος πρέπει να τεθούν πλήρως σε εφαρμογή.

6. Γενικοί στόχοι πολιτικής

Το πρόγραμμα του 2003 για την προώθηση των θαλάσσιων μεταφορών μικρών αποστάσεων καθόρισε 14 δράσεις, οι οποίες έχουν στόχο τη βελτίωση αυτού του τρόπου μεταφοράς και την υπερνίκηση των εμποδίων που αντιμετωπίζει η ανάπτυξή του.

Οι στόχοι της συνολικής πολιτικής από απόψεως προσδοκώμενων αποτελεσμάτων αφορούν την αύξηση της επάρκειας των θαλάσσιων μεταφορών μικρών αποστάσεων και τη μεταστροφή των εμπορευματικών μεταφορών από τις οδικές στις θαλάσσιες μεταφορές μικρών αποστάσεων, προκειμένου να μειωθούν οι μη αειφόρες τάσεις που προσδιορίστηκαν ανωτέρω. Η ευρωπαϊκή ανταγωνιστικότητα και ευημερία πρέπει να διατηρηθούν και να αυξηθούν και, στη διαδικασία αυτή, οι θαλάσσιες μεταφορές μικρών αποστάσεων διαδραματίζουν ουσιαστικό ρόλο. Επιπροσθέτως, οι θαλάσσίες μεταφορές μικρών αποστάσεων αυξάνουν τη συνοχή και τις συνδέσεις με περιοχές που βρίσκονται στην περιφέρεια καθώς και με τα νησιά.

Οι στόχοι από απόψεως κριτηρίων SMART :

Συγκεκριμένοι:Περαιτέρω ανάπτυξη της επάρκειας των θαλάσσιων μεταφορών μικρών αποστάσεων και ενσωμάτωσή τους στην πολυτροπική αλυσίδα μεταφοράς εμπορευμάτων «από πόρτα σε πόρτα».

Μετρήσιμοι: Να είναι δυνατόν να μετρηθούν από απόψεως ετήσιας αύξησης των θαλάσσιων μεταφορών μικρών αποστάσεων· αριθμός συγκεκριμένων σημείων συμφόρησης που εξαλείφθηκαν· αναγνώριση πολιτικής προτεραιότητας στις θαλάσσιες μεταφορές μικρών αποστάσεων και ενδιαφέρον του κλάδου.

Αποδεκτοί: Οι διαβουλεύσεις για το πρόγραμμα προώθησης των θαλάσσιων μεταφορών μικρών αποστάσεων δείχνουν σαφώς ότι τόσο τα κράτη μέλη όσο και ο κλάδος στηρίζουν την κοινοτική πολιτική προώθησης.

Ρεαλιστικοί: Οι θαλάσσιες μεταφορές μικρών αποστάσεων είναι σήμερα ο μοναδικός τρόπος μεταφοράς που παρουσιάζει ποσοστά ανάπτυξης συγκρίσιμα με εκείνα των οδικών μεταφορών. Ο αρχικός κατάλογος των σημείων συμφόρησης (161) μειώθηκε σήμερα σε 35. Διατηρήθηκε η πολιτική και επιχειρηματική δυναμική

Χρονοδιάγραμμα: Οι δράσεις του αρχικού προγράμματος προώθησης του 2003 προσδιορίζουν συγκεκριμένες προθεσμίες που πρέπει να τηρηθούν.

Η κοινοτική πολιτική για την προώθηση των θαλάσσιων μεταφορών μικρών αποστάσεων ευθυγραμμίζεται πλήρως με τους στόχους του προγράμματος δράσης της Λισαβόνας (ευημερία και ανταγωνιστικότητα, βελτίωση του κανονιστικού περιβάλλοντος, ελαχιστοποίηση του κόστους των ρυθμίσεων για την επιχειρηματική κοινότητα) και την ενδιάμεση αναθεώρηση της Λευκής Βίβλου για την ευρωπαϊκή πολιτική μεταφορών (πολυτροπικότητα, ανταγωνιστικότητα, αειφορία, ασφάλεια και παράκαμψη των χερσαίων σημείων συμφόρησης).

7. Ανάλυση των επιπτώσεων

Η παρούσα αξιολόγηση επιπτώσεων εξετάζει τον αντίκτυπο των διαφόρων επιλογών πολιτικής για την αύξηση της ανάπτυξης των θαλάσσιων μεταφορών μικρών αποστάσεων μετά από την τριετή εφαρμογή του προγράμματος προώθησης. Πιο συγκεκριμένα, εξετάζει τις επιπτώσεις εναλλακτικών επιλογών, συμπεριλαμβανομένης της επιλογής για την υποβολή ενδιάμεσης ανασκόπησης του προγράμματος προώθησης, με τέσσερα νέα ή επαναστοχοθετημένα μέτρα. Οι προκριθείσες επιλογές έχουν ως εξής:

- να καταργηθούν τα μέτρα προώθησης των θαλάσσιων μεταφορών μικρών αποστάσεων·

- να μην αναληφθεί καμία νέα δράση, αλλά να συνεχισθεί το τρέχον πρόγραμμα προώθησης ως έχει·

- να αναθεωρηθεί το πρόγραμμα 2003 για την προώθηση των θαλάσσιων μεταφορών μικρών αποστάσεων με την υποβολή νέας ανακοίνωσης της Επιτροπής που να συνδυάζει νέα και επαναστοχοθετημένα ήπια μέτρα με ένα νομοθετικό πλαίσιο.

Οι επιλογές αξιολογούνται έναντι ενός βασικού κριτηρίου (σταθερή, ουδέτερη επιλογή), που είναι η κατάσταση το 2006 μέχρι την ανάληψη ενδεχόμενης νέας δράσης.

Τα κριτήρια αξιολόγησης που χρησιμοποιούνται για την αξιολόγηση των επιπτώσεων είναι: θετική (++), ελαφρώς θετική (+), ουδέτερη (0), ελαφρώς αρνητική (-) και αρνητική (--).

Η προοπτική από απόψεως χρόνου θεωρείται ότι είναι από βραχυπρόθεσμη έως μακροπρόθεσμη.

7.1. Συνολικές επιπτώσεις της γενικής προσέγγισης

Συνολικός πίνακας επιπτώσεων |

Οικονομική επίπτωση | Κοινωνική επίπτωση | Περιβαλλοντική επίπτωση |

Κατάργηση μέτρων προώθησης από την ΕΕ | -- | -/-- | -/-- |

Μη ανάληψη νέων δράσεων | 0/- | 0/- | 0/- |

Αναθεώρηση του προγράμματος προώθησης 2003 με την υποβολή ανακοίνωσης της Επιτροπής | + | 0/+ | 0/+ |

7.2. Ειδικές επιπτώσεις ενδεχόμενων νέων δράσεων ή μέτρων

7.2.1. Τροποποίηση παραρτημάτων της οδηγίας σχετικά με ορισμένες διατυπώσεις υποβολής εκθέσεων για πλοία κατά την άφιξη ή/και απόπλου τους από λιμένες των κρατών μελών (IMO-FAL) – νέα δράση

Συνολικός πίνακας επιπτώσεων |

Οικονομική επίπτωση | Κοινωνική επίπτωση | Περιβαλλοντική επίπτωση |

Κατάργηση μέτρων προώθησης από την ΕΕ | 0/- | 0 | 0 |

Μη ανάληψη νέων δράσεων | 0/- | 0 | 0 |

Αναθεώρηση του προγράμματος προώθησης 2003 με την υποβολή ανακοίνωσης της Επιτροπής | 0/+ | 0 | 0 |

7.2.2. Θέση σε λειτουργία των θαλάσσιων αυτοκινητοδρόμων – νέα δράση

Συνολικός πίνακας επιπτώσεων |

Οικονομική επίπτωση | Κοινωνική επίπτωση | Περιβαλλοντική επίπτωση |

Κατάργηση μέτρων προώθησης από την ΕΕ | -- | - | - |

Μη ανάληψη νέων δράσεων | 0/- | 0/- | 0/- |

Αναθε του προγράμματος προώθησης 2003 με την υποβολή ανακοίνωσης της Επιτροπής | + | 0/+ | 0/+ |

7.2.3. Επέκταση του πεδίου εφαρμογής των Κέντρων Προώθησης Θαλάσσιων Μεταφορών Μικρών Αποστάσεων (SPC) στην πολυτροπικότητα σε λύσεις μεταφοράς εμπορευμάτων εσωτερικών υδάτων - νέα δράση

Συνολικός πίνακας επιπτώσεων |

Οικονομική επίπτωση | Κοινωνική επίπτωση | Περιβαλλοντική επίπτωση |

Κατάργηση μέτρων προώθησης από την ΕΕ | -- | -- | -- |

Μη ανάληψη νέων δράσεων | - | 0/- | 0 |

Αναθεώρηση του προγράμματος προώθησης 2003 με την υποβολή ανακοίνωσης της Επιτροπής | + | 0/+ | 0/+ |

7.2.4. Επαναστοχοθέτηση της εικόνας που παρουσιάζουν οι θαλάσσιες μεταφορές μικρών αποστάσεων - επαναστοχοθετημένη δράση

Συνολικός πίνακας επιπτώσεων |

Οικονομική επίπτωση | Κοινωνική επίπτωση | Περιβαλλοντική επίπτωση |

Κατάργηση μέτρων προώθησης από την ΕΕ | -- | - | - |

Μη ανάληψη νέων δράσεων | 0/- | 0/- | 0/- |

Αναθεώρηση του προγράμματος προώθησης 2003 με την υποβολή ανακοίνωσης της Επιτροπής | + | 0/+ | + |

7.3. Κατάταξη των επιλογών

Οι συγκεντρωτικές αυτές επιπτώσεις προκύπτουν από τις επιπτώσεις των κεφαλαίων 7.1 και 7.2 με συντελεστή στάθμισης 1 που εφαρμόζεται σε κάθε επίπτωση.

ΚΑΤΑΤΑΞΗ ΤΩΝ ΕΠΙΠΤΩΣΕΩΝ |

Συγκεντρωτικές επιπτώσεις συνολικά |

Κατάργηση μέτρων προώθησης από την ΕΕ | Από ελαφρώς αρνητική έως αρνητική |

Μη ανάληψη νέων δράσεων | Από ουδέτερη έως ελαφρώς αρνητική |

Αναθεώρηση του προγράμματος προώθησης 2003 με την υποβολή ανακοίνωσης της Επιτροπής | Ελαφρώς θετική |

7.4. Η προτιμώμενη επιλογή

Η προτιμώμενη επιλογή είναι η υποβολή ανακοίνωσης της Επιτροπής για την αναθεώρηση του προγράμματος 2003 για την προώθηση των θαλάσσιων μεταφορών μικρών αποστάσεων. Σύμφωνα με την προσέγγιση που χρησιμοποιήθηκε το 2003, η αναθεώρηση αυτή θα συνδυάσει ήπια μέτρα με νομοθετικό πλαίσιο.

8. Παρακολούθηση και αξιολόγηση

8.1. Βασικοί δείκτες προόδου

Κατά τις πρόσφατες Προεδρίες από την Ισπανία και τις Κάτω Χώρες, (2002 και 2004 αντίστοιχα) δόθηκε προτεραιότητα στις ελεύθερες μεταφορές μικρών αποστάσεων και διοργανώθηκαν άτυπες σύνοδοι των υπουργών μεταφορών της ΕΕ σχετικά με το θέμα αυτό. Η φινλανδική προεδρία (δεύτερο εξάμηνο 2006) έχει αναγγείλει ότι οι θαλάσσιες μεταφορές μικρών αποστάσεων θα αποτελέσουν μια από τις προτεραιότητες της Προεδρίας.

Είναι σημαντικό για τα κράτη μέλη, τον κλάδο και τα Κέντρα Προώθησης των Θαλάσσιων Μεταφορών Μικρών Αποστάσεων να ενημερωθούν για τη συνολική πρόοδο που επιτεύχθηκε και να επιδιώξουν την ανάληψη περαιτέρω δράσης. Αυτό θα ενθαρρύνει, αφενός, την ανάπτυξη των θαλάσσιων μεταφορών μικρών αποστάσεων και, αφετέρου, θα βοηθήσει να επικεντρωθεί το ενδιαφέρον στην επίλυση των βασικών προβληματικών τομέων.

Ο βασικός δείκτης προόδου είναι η διατήρηση της θετικής δυναμικής που εμφανίζουν σήμερα οι θαλάσσιες μεταφορές μικρών αποστάσεων.

Η πρόοδος της ανάπτυξης των θαλάσσιων μεταφορών μικρών αποστάσεων θα μπορούσε να μετρηθεί βάσει της σχετικής αύξησης που παρουσιάζει ο τρόπος αυτός μεταφοράς σε σχέση με τις οδικές μεταφορές. Επί του παρόντος, η αύξηση που παρουσιάζουν οι θαλάσσιες μεταφορές μικρών αποστάσεων βρίσκεται πολύ κοντά σε εκείνη των οδικών μεταφορών.

Ένα άλλο πειστικό μέτρο θα μπορούσε να αποτελέσει το βάρος που δίδουν τα κράτη μέλη στις θαλάσσιες μεταφορές μικρών αποστάσεων, στο πλαίσιο της πολιτικής τους στον τομέα των μεταφορών. Το βάρος αυτό είναι σήμερα σημαντικό. Επίσης, θα μπορούσε να ληφθεί υπόψη, στο πλαίσιο αυτό, η προτεραιότητα που αναγνωρίζουν τα κράτη μέλη σε έργα θαλάσσιων αρτηριών στο πλαίσιο του TEN-T, έναντι άλλων τρόπων μεταφοράς.

Θα μπορούσε επίσης να μετρηθεί το επίπεδο αποδοχής των δράσεων για την προώθηση των θαλάσσιων μεταφορών μικρών αποστάσεων. Η αποδοχή αυτή είναι επί του παρόντος υψηλή.

Θα ήταν επίσης εύλογη η μέτρηση της προόδου που επιτεύχθηκε σε διάφορες δράσεις του προγράμματος προώθησης του 2003.

8.2. Βασική περιγραφή ενδεχόμενων δράσεων παρακολούθησης και αξιολόγησης

Η Επιτροπή, μαζί με τα κράτη μέλη, τον κλάδο και τα κέντρα προώθησης θαλάσσιων μεταφορών μικρών αποστάσεων, θα συνεχίσει να ενθαρρύνει τον τρόπο αυτό μεταφοράς, παρακολουθώντας την πρόοδό του και αξιολογώντας τα αποτελέσματα του προγράμματος για την προώθηση των θαλάσσιων μεταφορών μικρών αποστάσεων. Αυτό θα πραγματοποιηθεί στο πλαίσιο τακτικών συνεδριάσεων του Κομβικού Σημείου Θαλάσσιων Μεταφορών Μικρών Αποστάσεων, του κλάδου και των Κέντρων Προώθησης Θαλάσσιων Μεταφορών Μικρών Αποστάσεων, υπό την προεδρία της Επιτροπής.

Περαιτέρω ανακοίνωση μπορεί να εκδοθεί το 2008, στην οποία θα εξάγονται τα συμπεράσματα για το πρόγραμμα και θα παρουσιάζονται οι τρόποι συνέχισής του.

[1] «Πολυτροπικότητα» σημαίνει την αποτελεσματική χρήση τρόπων μεταφοράς που λειτουργούν μεμονωμένα ή ενσωματωμένα στο πλαίσιο της πολυτροπικότητας στο ευρωπαϊκό σύστημα μεταφορών με στόχο την επίτευξη βέλτιστης και αειφόρου χρήσης των πόρων.

[2] Οδηγία 2002/6/ΕΚ του Ευρωπαϊκού Κοινοβουλίου και του Συμβουλίου, της 18ης Φεβρουαρίου 2002, σχετικά με τις διατυπώσεις υποβολής δηλώσεων για τα πλοία κατά τον κατάλογο ή/και απόπλου από λιμένες των κρατών μελών της Κοινότήτας, ΕΕ L 67 της 9.3 2002, σ. 31.

[3] Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τις διατροπικές μονάδες φόρτωσης, COM(2003) 155 τελικό, 7.4.2003, όπως τροποποιήθηκε από το COM(2004) 361 τελικό, 30.4.2004.

[4] Τα κομβικά σημεία θαλάσσιων μεταφορών μικρών αποστάσεων είναι εκπρόσωποι εθνικών ναυτιλιακών διοικητικών αρχών και υπεύθυνοι για τις θαλάσσιες μεταφορές μικρών αποστάσεων στις διοικητικές υπηρεσίες τους.

[5] Τα Κέντρα Προώθησης Θαλάσσιων Μεταφορών Μικρών Αποστάσεων είναι οργανισμοί που έχουν δημιουργηθεί με την πρωτοβουλία των επιχειρήσεων, τα οποία προσφέρουν ανεξάρτητες αμερόληπτες συμβουλές για τη χρήση θαλάσσιων μεταφορών μικρών αποστάσεων για την αντιμετώπιση των αναγκών των χρηστών μεταφορικών υπηρεσιών. Τα εν λόγω 21 εθνικά κέντρα είναι δικτυωμένα σε ευρωπαϊκό επίπεδο με το Ευρωπαϊκό Δίκτυο Θαλάσσιων Μεταφορών Μικρών Αποστάσεων (ESN).